อัด 4 พันล้านหนุนบสส. ซื้อเอ็นพีแอล
กองทุนฟื้นฟูฯ ไฟเขียวเพิ่มเงินทุน 4,000 ล้าน หนุน บสส.รุกซื้อเอ็นพีแอลมาบริหาร
13 ก.ย. 2559

กองทุนฟื้นฟูฯ ไฟเขียวเพิ่มเงินทุน 4,000 ล้าน หนุน บสส.รุกซื้อเอ็นพีแอลมาบริหาร 
นายชูเกียรติ จิตติไมตรีสกุล กรรมการผู้จัดการ บริษัท บริหารสินทรัพย์สุขุมวิท (บสส.) เปิดเผยว่า กองทุนเพื่อการฟื้นฟูและพัฒนาระบบสถาบันการเงิน ซึ่งเป็นผู้ถือหุ้นหลักได้อนุญาตให้บริษัทเพิ่มเงินต้นทุนประมูลซื้อทรัพย์สินด้อยคุณภาพ (เอ็นพีแอล) จากธนาคารต่างๆ ได้ถึง 4,000 ล้านบาท เพื่อแก้ไขปัญหาเอ็นพีแอล ในระบบและช่วยให้ลูกหนี้ดำเนินธุรกิจต่อไปได้
สำหรับผลการดำเนินงานรอบ 7 เดือนของปี 2559 (ม.ค.-ก.ค. 2559) บสส.ได้รับเงินสดจากการบริหารงาน 4,156 ล้านบาท ต่ำกว่าเป้าหมายที่ตั้งไว้ แต่บริษัทใช้กลยุทธ์หลายรูปแบบ ทำให้เชื่อมั่นว่าจะสามารถสร้างกระแสเงินสดได้ตามเป้าหมายปี 2559
นอกจากนี้ บสส.ได้ข้อยุติการปรับโครงสร้างหนี้และกระบวนการทางคดี รวม 2,255 ราย ภาระหนี้ตามบัญชี 44,266 ล้านบาท คิดเป็นจำนวนรายสูงกว่าช่วงเวลาเดียวกันของปีก่อน 11% ส่วนการบริหารจัดการทรัพย์สินรอการขาย (เอ็นพีเอ) นั้น สามารถจำหน่ายทรัพย์สินได้กว่า 1,211 ล้านบาท ส่งผลให้ในปี 2559 บสส.สามารถนำส่งเงินคืนเข้าสู่ระบบเศรษฐกิจผ่านกองทุนฯ ได้ 2,500 ล้านบาท
ขณะเดียวกัน บสส.ได้มีการตั้งทีมงานเฉพาะกิจเพื่อประสานงานกับกรมบังคับคดี สำนักงานที่ดินและศาลล้มละลาย เพื่อให้มีการแก้ไขปัญหาด้านการบังคับคดีได้อย่างรวดเร็ว โดยที่ผ่านมา บสส.สามารถติดตามเงินสดรับจากการบังคับคดีได้แล้วกว่า 928 ล้านบาท คิดเป็น 90% ของเป้าหมาย 7 เดือน